Vrystaatse premier bestee miljoene aan ‘geleentheidsbestuur’Sisi Ntombela (Foto: dumelangnews.co.za) Die DA in die Vrystaat het uitgevaar teen die voortgesette besteding deur die provinsie se premier, Sisi Ntombela. Dr. Roy Jankielsohn, DA-leier in die Vrystaat, het Ntombela se besteding as “ongevoelig” bestempel te midde van beloftes in haar begrotingstoesprake dat koste besnoei gaan word en die regering eties sal optree. In antwoord op ŉ vraag in die Vrystaatse provinsiale wetgewer het dit geblyk die kantoor van die premier het tussen Junie 2018 en Julie 2020 meer as R214 miljoen aan sogenaamde geleentheidsbestuurdienste spandeer. Volgens Jankielsohn het vier maatskappye die grootste hap uit dié koek gekry: Dots Design Agency het sowat R59 miljoen ontvang, Quail Media-Cubicle Trading JV sowat R54 miljoen, Thepa Trading nagenoeg R61 miljoen en Central Plaza Investements R38 miljoen. “Die besteding oor 26 maande kom neer op gemiddeld nagenoeg R8 miljoen per maand vir geleentheidsbestuurdienste,” sê Jankielsohn. Volgens hom bewys dit dat die kantoor van die premier aanhou om belastingbetalers te melk, selfs nadat die kantoor ontruim is deur die voormalige premier, Ace Magashule. Ntombela het in haar 2019-begrotingsrede gesê daar gaan in die komende jaar meer met minder gedoen word. Die premier het onderneem dat nie ŉ sent gemors gaan word nie, dat die provinsiale regering verantwoording gaan doen vir alle besteding en dat daar streng by besuinigingsmaatreëls gehou gaan word. In haar jongste begrotingstoespraak het Ntombela gesê suksesvolle groei en ontwikkeling in die provinsie berus op ŉ vaardige, etiese en ontwikkelende staat. “Haar besteding op geleentheidsbestuur voeg geen waarde tot haar verbintenis om vermorsing te verminder en aan mense se verwagtinge te voldoen nie. Die Vrystaat het ŉ werkloosheidskoers van 38,4% – 44,5% as werksoekers wat moed opgegee het bygevoeg word – asook groeiende armoede en hongersnood,” sê Jankielsohn. “Gegewe die benarde situasie in die provinsie beskou die DA hierdie onnodige uitgawe wat aangegaan word deur ŉ onbevoegde, onetiese en ongevoelige Vrystaatse premier ten koste van die armste van die armes, as misdadig. Die buitensporige bedrae belastinggeld om vir amptelike regeringspartytjies te betaal, skep die indruk dat dié geld misbruik kan word om die regerende party te finansier.” Jankielsohn sê die DA gaan verdere vrae vra om die presiese aard van die uitgawes op geleentheidsbestuur te probeer vasstel. Hy sê op sigwaarde lyk dit of daar ooglopend geplunder word, eerder as dat koste besnoei word.